Document ID: /roh_data/filtered/fineweb-2-filterrobots_roh.jsonl.gz/15492

Tar la renovaziun da la staziun vulevan ils responsabels da la Viafier retica VR prolungar ils perruns per pudair fermar er cun pli lungs trens – ensasez.
Senza sutpassadi n'è quai tenor il responsabel per l'infrastructura da la VR , Christian Florin, betg pussaivel. Las duas barrieras da mintga maun limiteschian els en quels plans.
Ils trens vegnan pli lungs e na pon perquai betg pli fermar
Actualmain n'ha tut quai anc naginas consequenzas – perquai che tut ils trens èn cun enturn 200 meters lunghezza anc entaifer la lunghezza da la staziun. En l'avegnir vegnian ils trens da la lingia d'Alvra, che vegnan e van en l'Engiadina, però ad esser pli lungs – numnadamain 310 meters lungs.
Quels na possian lura tenor il responsabel per l'infrastructura betg pli fermar a Domat.
Garantir l'urari da mes'ura
Tge effect che tut quai ha per l'urari dals trens tras Domat n'ha Christian Florin anc betg savì dir exactamain. L'urari da mes'ura veglia la VR però garantir en mintga cas a lunga vista. Quant dapli ch'i saja pussaivel na possian ins anc betg dir per il mument:
La dumonda è simplamain co ch'il tren da l'Alvra, quel da la Surselva ed ils trens rapids san vegnir coordinads ils ins cun ils auters.
Cumenzar a bajegiar fin 2019, entschatta 2020
Il project per renovar la staziun da Domat saja però uschenavant pront. Uss saja be d'adattar el a la nova situaziun senza sutpassadi. Sin la primavaira 2019 vul Christian Florin da la VR inoltrar il project tar l'Uffizi federal per traffic e sin la fin 2019 / entschatta 2020 cumenzar cun las lavurs da construcziun.
RR actualitad 17:00